ДО

ОБЩИНСКИ СЪВЕТ

РУСЕ

ПРЕДЛОЖЕНИЕ

ОТ

ДЕЯН НЕДКОВ

Общински съветник от групата общински съветници „СВОБОДНИ ДЕМОКРАТИ“

ОТНОСНО: Прекратяване на подписаният на 29.04.2022 г. между Община Русе и Лайм Технолоджи ЕООД Меморандум за сътрудничество за изграждане на публична система за споделено използване на електрически скутери на територията на Община Русе.

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Използването на индивидуални електрически превозни средства /ИЕПС/ или така наречените „електрически тротинетки“, става все по-масово, като зачестяват и инцидентите с тях.

На 13 Май 2025 г. се проведе извънредно заседание на Областната комисия по безопасност на движението по пътищата. Фокусът на дискусията беше насочен върху търсенето на решения за намаляване на пътните инциденти, причинени от използването на електрически тротинетки и други индивидуални електрически превозни средства, като специално внимание бе отделено и на необходимостта от нормативна уредба, обхващаща деца на възраст между 14 и 16 години, които в момента не попадат в нито една регламентирана категория.

На заседанието кмета на Община Русе Пенчо Милков отбеляза: “Налице е обезпокоителна тенденция за системно нарушаване на правилата за движение по пътищата, особено сред подрастващите. Управлението на тротинетки често е в разрез с установените норми, включително в пешеходни зони, където е въведена забрана за придвижване. Тези действия създават напрежение в градската среда и сериозни рискове за здравето и живота на пешеходците. За съжаление, зачестяват случаите на инциденти, които биха могли да бъдат предотвратени при стриктно спазване на правилата и наличие на ефективен контрол. Това поражда усещане за несигурност у гражданите и поставя на дневен ред необходимостта институциите да реагират своевременно, с координирани усилия и конкретни законодателни решения. Проблемът изисква сериозно отношение и отговорна намеса от всички ангажирани структури“.

В същия ден по водещи русенски медии излезе новина: „Електрическите тротинетки за споделено ползване се завърнаха на улиците в Русе. От днес започна разполагането на първите 56 броя, които бяха паркирани на улица "Тулча". До края на седмицата броят им ще достигне 100, а до края на месеца ще бъдат осигурени общо между 250 и 300 превозни средства. За повишаване на безопасността при използването на тротинетките, от община Русе са поискали да се потърсят допълнителни варианти за превенция на инциденти. В резултат е взето решение скоростта на споделените тротинетки да бъде софтуерно ограничена до не повече от 20-25 км/ч“.

Тук искам да отбележа, че в Наредба № 18 приета на 25.09.2024 г. чл. 13, ал. 2 гласи: Максимално допустимата скорост за движение на ИЕПС на територията на град Русе и населените места от община Русе е 15 км/час.

Всеки родител е поел лична отговорност за това дали да закупи на своето дете електрическа тротинетка или не. С въпросните споделени електрическите тротинетки се дава свободен достъп на децата до тях, въпреки несъгласието на родителите им.

Също така, всички сме свидетели как въпросните електрическите тротинетки за споделено ползване се зарязват на всевъзможни места като тротоари, градинки и т.н. , а не на определените за това места.

При възникване на инцидент с електрическите тротинетки за споделено ползване е възможно да се търси отговорност и обезщетение от Община Русе с което ще бъдат засегнати интересите на съвестните русенски данъкоплатци.

При липсата на достатъчно служители на МВР които да следят за спазването на правилата от собствениците на електрически тротинетки /ИЕПС/, и при всички заявки и изказвания на провелото се на 13 Май 2025 г. извънредно заседание на Областната комисия по безопасност на движението по пътищата, считам че е неморално със съдействието на Община Русе да се увеличава броя на електрическите тротинетки /ИЕПС/, които органите на МВР трябва да контролират за спазване изискванията на ЗДвП и Наредба № 18 на Общински съвет Русе.

Ние като общински съветници трябва да осигурим безопасност на жителите и гостите на Община Русе и можем да се позовем на примерите от европейски столици като Париж, Мадрид и Атина, които са забранили електрическите тротинетки под наем.

С оглед гореизложеното и на основание чл. 63, ал. 2, т. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам на Общинския съвет да вземе следното

Р Е Ш Е Н И Е:

На основание чл. 21, ал. 2, във връзка с чл. 21 ал. 1, т. 23, чл. 59, ал. 1 и чл. 61, ал. 1 от Закона за местното самоуправление и местната администрация, Общински съвет – Русе

РЕШИ:

§ 1. Прекратява подписаният на 29.04.2022г. между Община Русе и Лайм Технолоджи ЕООД Меморандум за сътрудничество за изграждане на публична система за споделено използване на електрически скутери на територията на Община Русе.

ВНОСИТЕЛ:

ДЕЯН НЕДКОВ: ..............................

Общински съветник от групата общински съветници „СВОБОДНИ ДЕМОКРАТИ“